b'\n_START_ARTICLE_\nDardanele\n_START_PARAGRAPH_\nDardan\xc3\xa9le (tur\xc5\xa1ko \xc3\x87anakkale Bo\xc4\x9faz\xc4\xb1) so pribli\xc5\xbeno 65 km dolga, od 1,3 do 6 km \xc5\xa1iroka in v povpre\xc4\x8dju 50 m globoka morska o\xc5\xbeina, ki lo\xc4\x8duje evropski del Tur\xc4\x8dije (polotok Galipoli) od maloazijskega in povezuje Marmarsko morje z Egejskim. Na azijski strani o\xc5\xbeine le\xc5\xbei pristani\xc5\xa1\xc4\x8de Canakkale._NEWLINE_V anti\xc4\x8dnih \xc4\x8dasih so bile Dardanele znane kot Helespont. Zaradi svoje strate\xc5\xa1ke lege so bile Dardanele pogosto cilj voja\xc5\xa1kih operacij. Tu je perzijska vojska Kserksesa leta 480 pr. n. \xc5\xa1t. stopila na evropska tla, in tu je Aleksander Veliki leta 334 pr. n. \xc5\xa1t. vkorakal v Azijo. Zaradi pomena za Otomansko cesarstvo so v prvi svetovni vojni sile antante sku\xc5\xa1ale zavzeti polotok Galipoli in s tem prevzeti nadzor nad o\xc5\xbeino; po velikih izgubah so se po nekajmese\xc4\x8dnem obleganju morale umakniti.'